Line Barfod (EL), 2004-01-21:
Forslaget her er, som andre har været inde på, en del af den aftale om adgangen for arbejdere fra de nye EU-lande, som er indgået af alle Folketingets partier bortset fra Enhedslisten og Dansk Folkeparti.
Indholdet i forslaget er i og for sig enkelt nok.
Hvis man skal have ret til børnepasningsorlov efter lovens bogstav, skal man skriftligt sige til senest den 1. april 2004.
Det er altså et forslag, der er målrettet til at afskrive kommende østarbejderes mulighed for adgang til forældreorlov.
Der er mange problemer i forslaget.
Først og fremmest fordi det bygger på den grundlæggende opfattelse, at en større del af arbejderne fra østlandene skulle være interesseret i misbrug af danske sociale ordninger, her børnepasningsorloven.
Lad mig med det samme understrege, at forslaget er usympatisk.
Udgangspunktet er jo, at arbejdere fra Polen, Estland osv. vil komme ind på det danske arbejdsmarked på samme vilkår som deres danske kolleger.
De producerer, de betaler skat, de køber varer og betaler moms, alt sammen til gavn for det danske samfund og statskassen, men de skal altså ikke have en jordisk chance for i en kortere eller længere periode at gøre brug af børnepasningsorloven.
Hvad så med danskerne?
Det er ikke, fordi jeg har noget imod, at der bliver gjort en indsats for at give så mange mennesker som muligt information om deres rettigheder, men det viser bare, at partierne bag østaftalen er villige til at sætte et stort bureaukratisk apparat i gang med det ene formål at fratage østarbejderne mulighed for børnepasningsorlov.
Samtidig kan ingen se bort fra, at selv den største informationskampagne ikke når ud til alle. Jeg er på det rene med, at loven indeholder muligheder for dispensation frem til den 31. december 2004, men mulighederne for dispensation er, både hvad angår årsager og tidsfrister, begrænset. F.eks. vil det i virkelighedens verden kunne føre til en gråzone af tvivlsspørgsmål, når det bliver sådan, at folk, der har været forhindret i at tilmelde sig på grund af alvorlig sygdom, skal melde sig til arbejdsformidlingen umiddelbart efter forhindringens bortfald.
Hvad er umiddelbart?
Eller hvad med dem, der ikke har modtaget det brev, der bliver sendt ud til os alle sammen?
Hvordan opdager man, at der er et brev, man ikke har modtaget, hvis man ikke ligefrem går og venter på det?
Her til slut vil jeg godt fremhæve, at den positive side af østaftalen er, at den i hvert fald et stykke hen ad vejen sikrer overenskomstmæssige rettigheder for østarbejderne.
Det betyder jo også, at der bliver lukket for de værste plattenslagerarbejdsgiveres misbrug af billig arbejdskraft.
En følgevirkning vil være, at østarbejderne ikke bliver lokket ud i job, som i sig selv kan motivere til utilsigtet brug af sociale ydelser.
Det kan måske medvirke til at sætte forslaget i relief, at de samlede udgifter i Danmark til børnepasningsorlov er sat til 278 mio. kr. i 2004, og at østudvidelsen i alle tilfælde kun ville føre til en ganske lille forøgelse af dette tal.
Over for det vil man altså bruge 7,7 mio. kr. i administration på det her forslag. Min konklusion er, at der ikke engang kan findes en finanspolitisk begrundelse for at forringe de sociale rettigheder, som jo er kernen i det her forslag.
Så hvis nogen skulle være i tvivl: Enhedslisten er imod forslaget.